Bon temps, fotos! 2 de 2: galàxies NGC 2403, M104, M109 i cúmul a Virgo – Astronomia des de l'Empordà
Bon temps, fotos! 2 de 2: galàxies NGC 2403, M104, M109 i cúmul a Virgo
Aquí us deixo la segona remesa de fotografies de cel profund dels dies 20-25 de febrer, en aquesta ocasió un conjunt de galàxies molt interessants! Deixant de banda les enormes galàxies d’Andròmeda M31 i el triangle M33, les galàxies són objectes normalment petits i sobretot poc brillants al cel (aparentment és clar, una galàxia típica té 100.000 milions d’estrelles!), pel que necessitem una mica més d’augment i sobretot exposició, molt temps d’exposició.
La primera de les captures és la galàxia NGC 2403 a la constel·lació de Camelopardalis. És relativament brillant (magnitud 8.2) i és sempre visible ja que des de la nostra latitud no es pon mai (es diu que és circumpolar). En aquest cas vaig acumular 30 imatges de 5 minuts, completant 2:30h d’exposició, i això que és brillant!
20/02/2012 - Observatori Can Duran, Palamós. Takahashi FSQ + Filtre IDAS LPS. Muntura Losmandy G11. Autoguiat amb refractor Lunatico EZG 60 + barlow Meade 2x amb Orion Starshoot II. Orion Starshoot Pro. 30 x 300 " = 150 minuts. Maxim DL 5 Pro (captura, guiat), DeepSkyStacker (apilat), Pleiades Pixinsight STD (processat).
Galàxia NGC 2403 a Camelopardalis
Una de les galàxies més curioses en quant a forma és la galàxia del barret M104 (o galàxia sombrero). Es troba a la constel·lació de Verge, just al costat del Corb amb una magnitud de 8.3. No només es manté sempre molt baixa a l’horitzó, sinó que a més és més aviat petita, 8,6′ (minuts d’arc, unes 4 vegades més petita que la lluna). De totes maneres amb 165 minuts d’exposició ja podem apreciar la seva forma característica.
Galàxia Sombrero M104. 26/02/2012- Observatori Can Duran, Palamós. Takahashi FSQ 106N f/5. Filtre IDAS LPS. Muntura Losmandy G11. Autoguiat amb refractor Lunatico EZG 60 + barlow Meade 2x amb Orion Starshoot DeepSpace II mono. Orion Starshoot Pro. 33 x 300 " = 165min. Maxim DL 5 Pro (captura), DeepSkyStacker (apilat), Pleiades Pixinsight STD (processat).
Galàxia del barret M104
Una altra de les galàxies fotografiades ha estat M109 a la Óssa major. Amb una magnitud de 9.8, té l’avantatge que està al costat d’una estrella bastant brillant, Phecda, pel que la localització va ser fàcil. Amb un total de 125 minuts, ja es pot apreciar una característica important: és una galàxia espiral barrada. L’explicació de l’existència d’aquesta barra central encara és desconeguda, però això si, curiosa.
Galàxia M109 al costat de Phecda (Óssa major). 20/02/2012- Observatori Can Duran, Palamós. Takahashi FSQ 106N f/5. Filtre IDAS LPS. Muntura Losmandy G11. Autoguiat amb refractor Lunatico EZG 60 + barlow Meade 2x amb Orion Starshoot DeepSpace II mono. Orion Starshoot Pro. 25 x 300 " = 125min. Maxim DL 5 Pro (captura), DeepSkyStacker (apilat), Pleiades Pixinsight STD (processat).
Galàxia M109 a la Óssa major
I finalment, el cúmul de galàxies de Virgo. Aquest cúmul de galàxies està centrat a les galàxies el·líptiques M86 (la més gran, magnitud 8.9) i M84 (a la dreta, mag. 9.2). La galàxia allargada de la seva esquerra és NGC 4438 (mag. 10) i a la part inferior esquerra M87 (mag 10.8), acompanyades d’una gairebé infinitat d’altres galàxies, i se’n podrien arribar a comptar fins a 30!! Van caldre 245 minuts, 4 hores per a poder caprurar-les totes, però va valdre la pena!
Cúmul de galàxies a la Verge: M84, M86, M87, NGC4438, ... 22 i 23/02/2012- Observatori Can Duran, Palamós. Takahashi FSQ 106N f/5. Filtre IDAS LPS. Muntura Losmandy G11. Autoguiat amb refractor Lunatico EZG 60 + barlow Meade 2x amb Orion Starshoot DeepSpace II mono. Orion Starshoot Pro. 49 x 300 " = 245min. Maxim DL 5 Pro (captura), DeepSkyStacker (apilat), Pleiades Pixinsight STD (processat).
Cúmul de galàxies a Verge
La imatge fins i tot va aparèixer al programa Espai terra de TV3 el dimecres 28 de febrer. Les galàxies són difícils de capturar, però amb bona feina acaben apareixent!
28/02/2012 - Espai terra, TV3. Secció de fotos del final del programa.
cel profund Orion Starshoot Pro pixinsight Takahashi FSQ